text: De arbejder med livet som indsats
  23 februar 2014 kl. 15.27
  Her arbejder udenlandske tagarbejdere med livet som indsats på en landejendom på Sjølund Landevej ved Kolding.
  Formanden for Foreningen Rejsearbejdere, Hans Erik Meyer, har anmeldt arbejdspladsen til Arbejdstilsynet.
  - Stilladset er helt utilstrækkeligt, og de arbejder uden sikkerhedsliner. De risikerer at styrte seks meter ned, siger han. Hans Erik Meyer har iagttaget fem arbejdere på byggepladsen.
  Han peger også på, at arbejdspladsen ikke overholder reglerne for skiltning.
  Ved byggearbejder på over 50.000 kroner på privat grund skal der været et synligt skilt med entreprenørens navn og virksomheds-nummer. Hvis flere virksomheder arbejder på samme byggeplads, kan virksomhederne have et fælles skilt med oplysninger om alle firmaerne.
  Reglerne om skiltning skal give Skat mulighed for at bekæmpe sort arbejde.
  
  Sort arbejde
  Arbejdstilsynet har besøgt byggepladsen både lørdag og søndag, men lørdag var arbejdet ikke i gang, da den tilsynsførende kom.
  Søndag fik arbejdspladsen et straks påbud om at bringe stilladset i orden. Der manglede fod- og knælister, som skal forhindre, at arbejderne styrter gennem stilladset.
  - Vi kontrollerede også om virksomheden var registret korrekt i RUT-registret, der omfatter udenlandske firmaer. Umiddelbart var det i orden, men nu skal vores jurist se nærmere på det, oplyser Arbejdstilsynets sydjyske centerchef, Hanne Sofie Olsen.
  Arbejdstilsynet følger i de kommende dage op på straks påbuddet.
  - Vi samarbejder også med Skat for at sikre, at deres krav til skiltningen bliver overholdt, siger Hanne Sofie Olsen.
  
  Fra Twitter
  Foreningen Rejsearbejdere
  